ତେଜରାତି ଦୋକାନରୁ ଚୋରି
ତେଜରାତି ଦୋକାନରୁ ଚୋରି
0
ସେୟାର
ଖଣ୍ଡଗିରି : ଗୁରୁବାର ବିଳମ୍ବିତ ରାତିରେ ଦୁର୍ବୃତ୍ତମାନେ ପୁଣି ଯାଁଳା ବଜାରରେ ଲୁଟ୍‌ପାଟ୍‌ କରିଛନ୍ତି। ପ୍ରଜ୍ଞା ରଂଜନ ପଟ୍ଟନାୟକଙ୍କ ତେଜରାତି ଦୋକାନର ଆଜ୍‌ବେଷ୍ଟସ କଣା କରି ପ୍ରାୟ ୫୦ ହଜାର ଟଙ୍କା ମୂଲ୍ୟର ସାମଗ୍ରୀ ଲୁଟି ନେଇଛନ୍ତି। ପୁଲିସ ଘଟଣାର ଛାନ୍‌ଭିନ୍‌ କରୁଥିଲେ ବି ଚୋରମାନଙ୍କ ପତ୍ତା ପାଇନାହିଁ। ଗତ ସପ୍ତାହକ ମଧ୍ୟରେ ଏହି ବଜାରରୁ ଦୁଇ ଦୁଇ ଥର ଚୋରି ହୋଇ ସାରିବା ପରେ ବି ଦୁର୍ବୃତ୍ତମାନଙ୍କ ଟେର୍‌ ମିଳୁ ନଥିବାରୁ ସ୍ଥାନୀୟ ଅଞ୍ଚଳରେ ତୀବ୍ର ପ୍ରତିକ୍ରିୟା ପ୍ରକାଶ ପାଇଛି। ପ୍ରଜ୍ଞାଙ୍କ ଅଭିଯୋଗ ଅନୁସାରେ ଦୁର୍ବୃତ୍ତମାନେ ଅଳ୍ପ ଖୁଚୁରା କିଛି ଟଙ୍କା ନେଇଥିବାବେଳେ ସାବୁନ୍‌, ତେଲ, ଅମୂଲ ଭଳି ବହୁ ଦାମୀ ସାମଗ୍ରୀ ଲୁଟି ନେଇଛନ୍ତି। ଗତ ୨୦ ତାରିଖ ରାତିରେ ଦୁର୍ବୃତ୍ତମାନେ ଏହି ବଜାରରୁ ସିରିଜ୍‌ ଚୋରି କରି ଅଳ୍ପକେ ପୁଲିସ ହାତରୁ ଖସି ପଳାଇଥିଲେ। ପ୍ରଥମେ ସେମାନେ ୨ଟି ଦୋକାନର ଗ୍ରିଲ୍‌, ସଟର୍‌ ଓ ତାଲା କାଟି ଚୋରି କରିଥିଲେ। ପବିତ୍ର ମଙ୍ଗରାଜଙ୍କ ମୋବାଇଲ୍‌ ଦୋକାନ ଓ ମନୋଜ ପରିଡ଼ାଙ୍କ ତେଜରାତି ଦୋକାନରୁ ଚୋରି କରିଥିଲେ। ତେବେ ରବୀନ୍ଦ୍ର ନାୟକଙ୍କ ଗହଣା ଦୋକାନର ତାଲା କାଟୁଥିବାବେଳେ ପିସିଆର୍‌ ପହଞ୍ଚି ଯାଇଥିଲା। ଦୁର୍ବୃତ୍ତମାନେ ପୁଲିସକୁ ଢେଲା ମାଡ଼ କରି ଖସି ପଳାଇଥିଲେ। ପୁଣି ଥରେ ଏହି ବଜାରରୁ ଚୋରି କରି ଦୁର୍ବୃତ୍ତମାନେ ପୁଲିସକୁ ଚ୍ୟାଲେଞ୍ଜ୍‌ କରୁଛନ୍ତି ବୋଲି ଚର୍ଚ୍ଚା ହେଉଛି।
ପୂର୍ବବର୍ତ୍ତୀ ଖବର